Henrik J. Sandstad

Henrik Johansen Sandstad (født 26. januar 1914 på Ytterøy i Nord-Trøndelag, død 22. oktober 2005 samme sted) var en norsk gårdbruker og politiker. Han var Ytterøys siste ordfører fra 1956 til sammenslåingen med Levanger i 1964.

Han var sønn av gårdbruker Johan Henriksen Sandstad og hustru Randi Eriksdatter Bjerkeset på Østre Røvik på Ytterøy. Han gikk Fredtun folkehøyskole, hvor farbroren Ole Sandstad hadde vært bestyrer. Han overtok farsgården i 1937. Han var som ung gift med Hjørdis, som døde i barselseng, og giftet seg på nytt med Sigrun. Han fikk til sammen syv barn som vokste opp.

Sandstad-slekten var sentral i den evangelisk-lutherske frimenigheten på Ytterøy, som ble dannet med hans farfar, lærer og gårdbruker Henrik Andersen Sandstad, i spissen i 1887. Han kom selv til å være organist, sanger og tillitsmann i frimenigheten fra ungdommen av. Han var musikalsk og behersket flere instrumenter.

Slekten hadde også sterke politiske interesser; flere slektninger satt i kommunestyret, grandonkelen Peder Sandstad var ordfører, og oldefaren Anders Sandstad var ordfører og stortingsmann. Han ble første gang valgt inn i kommunestyret på Ytterøy i 1945. Han var varaordfører fra 1951 til 1955, deretter ordfører fra 1956 til sammenslåingen med Levanger i 1964. Han var valgt på Bondepartiet/Senterpartiets liste, men avslo å stille på partiets liste i storkommunen. Fra 1968 til 1975 var han medlem av Levanger kommunestyre, som representant for Kristelig Folkeparti. Han ble valgt av formannskapet til medlem av Nord-Trøndelag fylkesting i perioden 1968–1971. Han var også styreformann ved Innherred sykehus, Ytterøy sparebank og en rekke andre foretak, og styremedlem i Innherredsferja.

Referanser 

Ordførere i Ytterøy
Sp-ordførere i Nord-Trøndelag
Lokalpolitikere i Levanger
KrF-politikere i Nord-Trøndelag
Norske bønder
Personer fra Levanger kommune